Ehdotus Euroopan parlamentin ja neuvoston direktiiviksi liitettävistä telelaitteista ja niiden vaatimustenmukaisuuden vastavuoroisesta tunnustamisesta /* KOM/97/0257 lopull. - COD 97/0149 */



Virallinen lehti nro C 248 , 14/08/1997 s. 0004



Ehdotus Euroopan parlamentin ja neuvoston direktiiviksi liitettävistä telelaitteista ja niiden vaatimustenmukaisuuden vastavuoroisesta tunnustamisesta (97/C 248/04) (ETA:n kannalta merkityksellinen teksti) KOM(97) 257 lopull. - 97/0149(COD) (Komission esittämä 6 päivänä kesäkuuta 1997) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 100 a artiklan, ottavat huomioon komission ehdotuksen, ottavat huomioon talous- ja sosiaalikomitean lausunnon, noudattavat perustamissopimuksen 189 b artiklassa tarkoitettua menettelyä, sekä katsovat, että 1. telepäätelaitteita ja niiden vaatimustenmukaisuuden vastavuoroista tunnustamista koskevan jäsenvaltioiden lainsäädännön lähentämisestä 29 päivänä huhtikuuta 1991 annetulla neuvoston direktiivillä 91/263/ETY (1), sellaisena kuin se on muutettuna neuvoston direktiivillä 93/68/ETY (2), kehitettiin edelleen toimenpiteitä telepäätelaitteiden vaatimustenmukaisuuden vastavuoroiseksi tunnustamiseksi, 2. neuvoston direktiivillä 93/97/ETY (3) täydennettiin direktiiviä 91/263/ETY satelliittimaa-asemalaitteiden osalta, 3. pääte- ja radiolaitteiden yhtenäismarkkinoiden tukemiseen kohdistetun sääntelyjärjestelmän pitäisi antaa mahdollisuus sijoitusten, valmistuksen ja myynnin toteutumiseen samassa tahdissa tekniikan ja markkinoiden kehityksen kanssa; infrastruktuurien vapauttamisen seurauksena tarvitaan verkkojen liityntäpisteiden ja päätelaitteiden uusia määritelmiä; yleensä on kysymys yleisten televerkkojen verkkoliityntäpisteistä; joissakin yleistä etua koskevissa tapauksissa sääntelyä on sovellettava muuntyyppisiin verkkoliityntäpisteisiin liitettäviin päätelaitteisiin, 4. avoimen verkon tarjoamisen (ONP) soveltamisesta puhelintoimintaan ja teleyleispalvelusta kilpailuympäristössä annetussa Euroopan parlamentin ja neuvoston direktiivissä (4) yksityiskohtaiset verkkoliittymän tekniset rajapintaeritelmät päätelaitteiden tarjonnan kilpailukykyisten markkinoiden varmistamiseksi, 5. sähkömagneettista yhteensopivuutta koskevan jäsenvaltioiden lainsäädännön lähentämisestä 3 päivänä toukokuuta 1989 annetun direktiivin 89/336/ ETY (5), sellaisena kuin se on viimeksi muutettuna direktiivillä 93/68/ETY, sähkömagneettista yhteensopivuutta koskevat olennaiset vaatimukset ovat riittävät sovellettaviksi myös liitettäviin telelaitteisiin, 6. tietyllä jännitealueella toimivia sähkölaitteita koskevan jäsenvaltioiden lainsäädännön lähentämisestä 19 päivänä helmikuuta 1973 annetun neuvoston direktiivin 73/23/ETY (6), sellaisena kuin se on viimeksi muutettuna direktiivillä 93/68/ETY, säännökset ovat riittävät sovellettaviksi liitettäviin telelaitteisiin niiden toimintajännitealueista riippumatta, 7. tietyt, erityisesti pääte- ja radiolaitteita koskevat olennaiset vaatimukset voivat olla tarpeen yleisen edun suojaamiseksi, 8. on estettävä muille kuin liitettävän telelaitteen käyttäjälle aiheutuva palvelun huononeminen, jota ei voida hyväksyä, 9. yhdenmukaistetut rajapinnat päätelaitteiden ja televerkkojen välillä varmistavat kilpailukykyisten päätelaite- ja verkkopalvelumarkkinoiden samanaikaisen olemassaolon, 10. liitettävien telelaitteiden osuus sellaisten rajallisten varojen kuten radiotaajuusspektrin käytöstä voi olla liian suuri, 11. komission on ehkä otettava huomioon tiettyjä yhteisön laajuisia vaatimuksia, jos ne ovat yleisen edun kannalta perusteltuja, 12. liitettävien telelaitteiden luokan kannalta merkityksellisten olennaisten vaatimusten on oltava riippuvaisia kyseisen laiteluokan luonteesta ja vaatimuksista; kyseisiä vaatimuksia on sovellettava tarkkanäköisesti, jottei teknologista innovaatiota tai markkinatalouden tarpeita jarruteta, 13. on huolehdittava siitä, etteivät liitettävät telelaitteet aiheuta terveysvaaroja, jotka voitaisiin ehkäistä, 14. televiestintä on ratkaisevan tärkeää vammaisten henkilöiden hyvinvoinnin ja työllisyyden kannalta, jotka ovat huomattava ja kasvava väestöryhmä Euroopassa, 15. liitettävillä telelaitteilla voidaan hoitaa tiettyjä hätä- ja turvallisuuspalvelujen vaatimia toimintoja, 16. liitettävien telelaitteiden käyttö ei saa loukata yksityisyyttä, 17. jotta komissio voi valvoa markkinoita tehokkaasti, on tarpeen, että jäsenvaltiot toimittavat asiaankuuluvat tiedot verkkoliityntäpisteistä, puutteellisesti tai väärin sovelletuista yhdenmukaistetuista standardeista, ilmoitetuista tarkastuslaitoksista ja valvontaviranomaisista, 18. on suotavaa yhdenmukaistaa standardit Euroopan laajuisesti yleisen edun turvaamiseksi liitettävien telelaitteiden suunnittelussa ja valmistuksessa; tällaisia yhdenmukaistettuja standardeja voidaan käyttää osoittamaan olennaisten vaatimusten täyttäminen, 19. yhteisön lainsäädännössä säädetään, että tuotteiden markkinoille saattamista koskevan kansallisen lainsäädännön eroista johtuvat tavaroiden sisäisen liikkuvuuden esteet yhteisössä voivat olla perusteltuja vain, jos kansalliset vaatimukset ovat tarpeen ja oikein mitoitettuja; lainsäädännön yhdenmukaistaminen on sen vuoksi rajoitettava vain niihin säännöksiin, jotka ovat tarpeen liitettäviä telelaitteita koskevien olennaisten vaatimusten täyttämiseksi; näiden vaatimusten on korvattava asiaa koskevat kansalliset säännökset, 20. asiaankuuluvat olennaiset vaatimukset täyttävien liitettävien telelaitteiden vapaa liikkuvuus ja käyttöönotto on sallittava kaikissa jäsenvaltioissa; liitettäviä telelaitteita, jotka eivät ole niihin sovellettavien olennaisten vaatimusten mukaisia, on pidettävä puutteellisina tuotteina, sellaisina kuin ne on määritelty tuotevastuuta koskevien jäsenvaltioiden lakien, asetusten ja hallinnollisten määräysten lähentämisestä 25 päivänä heinäkuuta 1985 annetussa neuvoston direktiivissä 85/374/ETY (7), 21. valmistajilla tai niiden yhteisöön sijoittautuneilla valtuutetuilla edustajilla, jotka ovat vastuussa asiaan kuuluvien olennaisten vaatimusten osalta puutteellisten tuotteiden saattamisesta yhteisön markkinoille, on oltava tuotevastuu direktiivin 85/374/ETY säännösten mukaisesti, joita on muutettu telelaitteiden vaatimusten huomioon ottamiseksi tarvittavalla tavalla, 22. neuvosto teki 22 päivänä heinäkuuta 1993 päätöksen 93/465/ETY (8) teknistä yhdenmukaistamista koskevien direktiivien vaatimustenmukaisuuden arviointimenettelyjen eri vaiheissa käytettäviksi tarkoitetuista moduuleista ja CE-merkinnän kiinnittämistä koskevista säännöistä ja käytöstä; sovellettavat vaatimustenmukaisuuden arviointimenettelyt on valittava mainitussa päätöksessä säädetyistä, käytettävissä olevista moduuleista, 23. on suotavaa perustaa komitea, jossa ovat edustettuna osapuolet, joita pääte- ja radiolaitteiden sääntelyn täytäntöönpano suoraan koskee, erityisesti vaatimustenmukaisuuden vahvistamiseen nimetyt ja markkinoiden valvonnasta vastaavat kansalliset elimet, ja joka avustaa komissiota markkinoiden ja suuren yleisön tarpeet täyttävien säännösten soveltamisessa yhdenmukaistetusti ja oikeassa suhteessa; televiestinnän järjestöjen, käyttäjien, kuluttajien, valmistajien ja palveluntarjoajien edustajilla olisi oltava oikeus tulla tarvittaessa kuulluksi, 24. on tarpeen huolehtia siitä, että sääntelyjärjestelmää muutettaessa siirtyminen edellisestä järjestelmästä sujuu joustavasti markkinahäiriöiden ja oikeudellisen epävarmuuden välttämiseksi, 25. telepäätelaiteala on olennainen osa televiestintämarkkinoita, jotka ovat yhteisön talouden yksi avaintekijä; telepäätelaitealaan sovellettavissa direktiiveissä ei voida enää ottaa huomioon uuden teknologian, markkinoiden kehityksen ja verkkoja koskevan lainsäädännön aiheuttamia, alalla tapahtuvia ennustettuja muutoksia, 26. komissio tekee säännölliset katsaukset siitä, mitä päätelaiteluokkia varten ei enää tarvita yleisten verkkojen ja päätelaitteiden välisiä rajapintoja koskevia yhteisön standardeja, ja ottaa huomioon yleisten verkkojen tarjonnan markkinoilla toteutettavan kilpailun edistymisen, 27. tällä direktiivillä korvataan direktiivi 91/263/ETY, direktiivi 93/97/ETY ja direktiivin 93/68/ETY 11 artikla, joka olisi tämän vuoksi kumottava, 28. jäsenvaltiot eivät voi riittävästi saavuttaa avoimien kilpailukykyisten telelaitteiden yhtenäismarkkinoiden luomisen tavoitetta Euroopan yhteisön perustamissopimuksen 3 b artiklassa tarkoitettujen toissijaisuus- ja suhteellisuusperiaatteiden mukaisesti, ja tavoite voidaan tämän vuoksi toteuttaa paremmin yhteisön tasolla; tämä direktiivi rajoittuu tarpeellisiin vähimmäisvaatimuksiin ja vain tarpeellisiin toimenpiteisiin tämän tavoitteen saavuttamiseksi, OVAT ANTANEET TÄMÄN DIREKTIIVIN: I LUKU YLEISIÄ NÄKÖKOHTIA 1 artikla Soveltamisala ja tarkoitus Tällä direktiivillä perustetaan Euroopan yhteisön sääntelyjärjestelmä olennaiset vaatimukset täyttävien liitettävien telelaitteiden markkinoille saattamiseksi, vapaan liikkuvuuden turvaamiseksi ja käyttöönottamiseksi. 2 artikla Määritelmät Tässä direktiivissä tarkoitetaan: a) "liitettävällä telelaitteella" laitetta, joka pystyy viestimään radiolähetyksen avulla maanpäälliseen tai avaruusradioviestintään varattua spektriä käyttäen, lukuun ottamatta ainoastaan yleisen turvallisuuden ylläpitoon tarkoitettuja laitteita tai avoimen verkon liityntäpisteeseen liitettävän laitteen sellaisia osia, joiden avulla kyseinen laite toimii asiaankuuluvassa verkossa; b) "avoimen verkon liityntäpisteellä" (ONTP) televerkon liityntäpistettä, johon verkon käyttäjät voivat liittää vaatimustenmukaisen, kyseisen liityntäpisteen tukemaa tyyppiä olevan liitettävän telelaitteen. Liityntä voi tapahtua johdoin, radioteitse, optisesti tai muulla sähkömagneettisella menetelmällä. Avoimen televerkon liityntäpiste tukee yhtä tai useampaa liitettävää telelaitetyyppiä. Yleistä etua koskevissa poikkeustapauksissa avoimen televerkon liityntäpistetyypit voivat olla muiden kuin yleisen televerkon liityntäpisteitä; c) "liitettävällä telelaitetyypillä" sellaista liitettävää telelaitetyyppiä, joka määrittelee avoimen televerkon liityntäpistetyypin, johon laite liitetään johdoin, radioteitse, optisesti tai muulla sähkömagneettisella menetelmällä; d) "teknisellä eritelmällä" eritelmää asiakirjassa, jossa kuvataan ne tuotteen ominaisuudet, joiden perusteella tuote on siihen sovellettavien olennaisten vaatimusten mukainen; e) "yhdenmukaistetulla standardilla" komission toimeksiannosta tunnustetun standardointilaitoksen vahvistamaa teknistä eritelmää, joka noudattaa neuvoston direktiivissä 83/189/ETY (9) eurooppalaisen vaatimuksen perustamiseksi säädettyjä menettelyjä ja jonka noudattaminen ei ole pakollista. 3 artikla Olennaiset vaatimukset 1. Kaikkiin liitettäviin telelaitteisiin sovelletaan seuraavia yleisiä olennaisia vaatimuksia: a) direktiivin 73/23/ETY turvallisuutta koskevat olennaiset vaatimukset liitettävän telelaitteen jännitealueesta riippumatta; b) direktiivin 89/336/ETY sähkömagneettista yhteensopivuutta koskevat olennaiset vaatimukset. 2. Kuhunkin liitettävään telelaitetyyppiin sovellettavat erityiset olennaiset vaatimukset voidaan valita 4 artiklan säännösten mukaisesti seuraavasta luettelosta: a) verkkoresurssien väärinkäytön estäminen, joka aiheuttaa muille kuin liitettävän telelaitteen käyttäjälle palvelun huononemista, jota ei voi hyväksyä; b) yhteentoimivuus verkon tai verkkojen välityksellä ja yhteisön laajuinen samantyyppisten avoimen televerkon liityntäpisteiden välinen siirrettävyys; c) maanpäälliseen tai avaruusradioviestintään jaetun ja radioliikenteeseen käytettävän spektrin tehokas käyttö. 4 artikla Sovellettavien olennaisten erityisvaatimusten määrittäminen 1. Komissio määrittää kuhunkin liitettävään telelaitetyyppiin sovellettavat olennaiset erityisvaatimukset 12 artiklassa säädetyn menettelyn mukaisesti. Valitessaan liitettäviin telelaitetyyppeihin sovellettavia olennaisia erityisvaatimuksia komissio kiinnittää perustelluissa tapauksissa huomiota a) terveyden suojeluun; b) vammaisille käyttäjille tarkoitettuihin ominaisuuksiin; c) hätä- ja turvallisuuspalveluihin tarkoitettuihin ominaisuuksiin; d) yksityisyyden suojaan. Liitettäviin telelaitetyyppeihin sovellettavat olennaiset erityisvaatimukset on julkaistava Euroopan yhteisöjen virallisessa lehdessä. 2. Jäsenvaltioiden on ilmoitettava komissiolle avoimen televerkon liityntäpistetyypeistä, jotka ovat käytettävissä tai jotka on määrä ottaa käyttöön, heti kun ne tietävät asiasta. Komissio puolestaan ilmoittaa olemassa olevista ja suunnitelluista avoimen televerkon liityntäpistetyypeistä 12 artiklassa tarkoitetulle komitealle, jäljempänä "komitea". 3. Jäsenvaltiot huolehtivat siitä, että kaikkien verkkojen operaattorit julkaisevat ja ajantasaistavat säännöllisesti käytettävissä olevien avoimen tietoliikenneverkon liityntäpisteiden ja tuettujen liitettävien telelaitetyyppien täsmälliset ja riittävät tekniset eritelmät. Eritelmien on oltava riittävän yksityiskohtaisia, jotta yhteensopivien liitettävien telelaitteiden suunnittelu on mahdollista. 5 artikla Yhdenmukaistetut standardit 1. Jos liitettävä telelaite täyttää yhdenmukaistetut standardit, joiden viitenumerot on julkaistu Euroopan yhteisöjen virallisessa lehdessä, jäsenvaltiot olettavat, että 3 ja 4 artiklassa tarkoitetut olennaiset vaatimukset, joihin kyseisiä standardeja sovelletaan, on täytetty. Valmistajan halutessa ja erityisesti yhdenmukaistetun standardin puuttuessa asiaankuuluvien olennaisten vaatimusten täyttäminen voidaan osoittaa asiaankuuluvien olennaisten vaatimusten kannalta sopivan teknisen eritelmän avulla. 2. Kun jäsenvaltio tai komissio katsoo, ettei 1 kohdassa tarkoitettu yhdenmukaistettu standardi täytä 3 artiklan 2 kohdassa ja 4 artiklan 1 kohdassa tarkoitettuja olennaisia erityisvaatimuksia, komissio tai jäsenvaltio, jota asia koskee, saattaa asian komitean käsiteltäväksi ja käynnistää 12 artiklan mukaiset menettelyt. 6 artikla Markkinoille saattaminen ja käyttöönotto 1. Jäsenvaltioiden on huolehdittava siitä, että liitettäville telelaitteille, jotka täyttävät aiheelliset 3 artiklan 1 ja 2 kohdassa ja 4 artiklan 1 kohdassa määritellyt olennaiset vaatimukset, sallitaan vapaa liikkuvuus ja ettei niihin sovelleta muuta kansallista sääntelyä. Jos tietyn tyyppiselle liitettävälle telelaitteelle ei ole vielä määritetty olennaisia vaatimuksia, valmistajaan ei sovelleta kansallista sääntelyä ja se voi saattaa liitettävän telelaitteen markkinoille, jos laite on 3 artiklan 1 kohdassa määriteltyjen yleisten olennaisten vaatimusten mukainen. Jos liitettävä telelaite on laitteen ensimmäisen markkinoille saattamisen ajankohtana sovellettavien olennaisten vaatimusten mukainen, sen saa edelleenkin saattaa markkinoille. 2. Jäsenvaltioiden on huolehdittava siitä, että liitettävän telelaitteen liittämistä sopivaan avoimen televerkon liityntäpisteeseen ei evätä teknisen yhteensopimattomuuden vuoksi, jos kyseinen laite täyttää 3 artiklassa olevat vaatimukset. 3. Jäsenvaltioiden on huolehdittava liitettävää telelaitetta markkinoille saatettaessa, että sen mukana toimitetaan asiakirjat, joissa ilmoitetaan liitettävän telelaitteen mahdolliselle ostajalle tai käyttäjälle laitteen olevan sovellettavien olennaisten vaatimusten mukainen ja kerrotaan käyttöedellytyksistä, jotka johtuvat valituista olennaisista vaatimuksista. Näihin käyttöedellytyksiin on sisällytettävä muun muassa avoimen televerkon liityntäpistetyyppi tai -tyypit, johon tai joihin liitettävä telelaite voidaan liittää, ja mahdolliset käyttörajoitukset, jotka johtuvat radiotaajuusspektrin puutteellisesta yhdenmukaistamisesta. 7 artikla Vaatimustenmukaisuuden puuttuminen 1. Jos jäsenvaltio toteaa, että liitettävä telelaite, joka saatetaan markkinoille sen alueella, ei täytä kyseisen liitettävän telelaitetyypin kannalta merkityksellisiä olennaisia vaatimuksia, sen on toteutettava kaikki aiheelliset toimenpiteet poistaakseen tällaiset tuotteet markkinoilta taikka estääkseen niiden saattamisen markkinoille. 2. Kyseisen jäsenvaltion on heti ilmoitettava komissiolle vaatimustenmukaisuuden puuttumista koskevista päätöksistä sekä ilmoitettava päätöksensä perustelut ja se, johtuuko vaatimustenmukaisuuden puuttuminen a) edellä 5 artiklassa tarkoitettujen yhdenmukaistettujen standardien virheellisestä soveltamisesta; b) edellä 5 artiklassa tarkoitetuissa yhdenmukaistetuissa standardeissa olevista puutteista; c) epäasianmukaisen teknisen eritelmän käytöstä. 3. Jos 2 kohdassa tarkoitettu vaatimustenmukaisuuden puuttuminen perustuu sovellettavissa yhdenmukaistetuissa standardeissa oleviin puutteisiin, komissio saattaa asian vaatimustenmukaisuuden komitean käsiteltäväksi kahden kuukauden kuluessa jäsenvaltion ilmoittamisen ajankohdasta. 4. Komissio ilmoittaa jäsenvaltiolle kaikkien 3 kohdan mukaisesti käynnistettyjen menettelyjen etenemisestä ja tuloksesta. 8 artikla Vastuu vaatimustenmukaisuuden puuttumisesta 1. Jos valmistajat tai niiden yhteisöön sijoittautuneet valtuutetut edustajat saattavat yhteisön markkinoille tuotteita, jotka eivät ole niihin sovellettavien olennaisten vaatimusten mukaisia, niillä on vastuu direktiivin 85/374/ETY 9 artiklassa kuvatusta vahingosta ja vaatimustenmukaisuuden puuttumisesta välittömästi aiheutuneesta taloudellisesta vahingosta. Taloudellinen vahinko ei sisällä ennakoituja voittoja. 2. Valmistajat tai niiden yhteisöön sijoittuneet valtuutetut edustajat eivät ole vastuussa 1 kohdassa määritellyistä vahingoista, jos se voi osoittaa, että sitä olennaista vaatimusta tai niitä olennaisia vaatimuksia, jota tai joita sen valmistama tuote ei täytä, ei ollut määritelty 4 artiklan säännösten mukaisesti laitteen markkinoille saattamisen ajankohtana. II LUKU VAATIMUSTENMUKAISUUDEN ARVIOINTI 9 artikla Vaatimustenmukaisuuden arviointimenettelyt 1. Jäljempänä 2 ja 3 kohdassa määriteltyjä vaatimustenmukaisuuden arviointimenettelyjä käytetään osoittamaan, että liitettävä telelaite on kaikkien 3 artiklan 1 ja 2 kohdassa ja 4 artiklan 1 kohdassa määriteltyjen asiaankuuluvien olennaisten vaatimusten mukainen. 2. Liitettävään telelaitteeseen, joka ei käytä maanpäälliseen tai avaruusradioviestintään varattua spektriä, sovelletaan liitteessä I kuvattua sisäistä tuotevalvontaa. 3. Liitettävään telelaitteeseen, joka käyttää maanpäälliseen tai avaruusradioviestintään varattua spektriä, sovelletaan liitteessä II kuvattua sisäistä tuotevalvontaa sekä erityisiä tuotetestejä. 4. Tässä artiklassa tarkoitettuihin tuotevalvontamenettelyihin liittyvät asiakirjat ja kirjeenvaihto on laadittava sen jäsenvaltion virallisella kielellä, jossa kyseinen menettely suoritetaan tai asianomaisen ilmoitetun tarkastuslaitoksen hyväksymällä kielellä. 10 artikla Ilmoitetut tarkastuslaitokset ja valvontaviranomaiset 1. Jäsenvaltioiden on ilmoitettava komissiolle ja muille jäsenvaltioille ne tarkastuslaitokset, jotka ne ovat nimenneet suorittamaan 9 artiklassa tarkoitetut menettelyt. Jäsenvaltioiden on sovellettava liitteessä III määrättyjä vähimmäisvaatimuksia arvioidessaan tarkastuslaitoksia, jotka ne aikovat ilmoittaa komissiolle. 2. Komissio julkaisee Euroopan yhteisöjen virallisessa lehdessä luettelon ilmoitetuista tarkastuslaitoksista tunnusnumeroineen sekä niille annetuista tehtävistä. Jäsenvaltioiden on toimitettava komissiolle kaikki tiedot, jotka ovat tarpeen luettelon pitämiseksi ajan tasalla. 3. Jäsenvaltioiden on ilmoitettava komissiolle ja muille jäsenvaltioille ne alueelleen sijoittautuneet viranomaiset, jotka suorittavat tämän direktiivin toimivuuteen liittyvät valvontatehtävät. III LUKU CE-VAATIMUSTENMUKAISUUSMERKINTÄ JA MERKINNÄT 11 artikla CE-merkintä 1. Olennaisten vaatimusten mukaisessa liitettävässä telelaitteessa on oltava liitteessä IV tarkoitettu CE-vaatimustenmukaisuusmerkintä. Sen kiinnittää valmistaja tai sen yhteisössä oleva valtuutettu edustaja. Aiheellisissa tapauksissa siihen on liitettävä 10 artiklan 2 kohdassa tarkoitettu ilmoitetun tarkastuslaitoksen tunnusnumero. Laitteeseen saa kiinnittää muita merkintöjä, jos ne eivät heikennä CE-merkinnän näkyvyyttä ja luettavuutta. 2. Riippumatta siitä, onko liitettävä telelaite asiaankuuluvien olennaisten vaatimusten mukainen vai ei, siihen ei saa kiinnittää merkintöjä, jotka voivat johtaa kolmansia osapuolia harhaan liitteessä IV määritellyn CE-merkinnän merkityksen ja muodon osalta. 3. Toimivaltaisen jäsenvaltion on toteutettava aiheelliset toimenpiteet sen osalta, joka on kiinnittänyt merkinnän, joka ei ole 1 ja 2 kohdan mukainen. Jos merkin kiinnittäjää ei voida tunnistaa, toimenpiteet toteutetaan liitettävän telelaitteen haltijan osalta, kun vaatimustenmukaisuuden puuttuminen on todettu. 4. Valmistajan on yksilöitävä liitettävä telelaite ilmoittamalla tyyppi, valmistuserä ja/tai sarjanumerot sekä tuotteen markkinoille saattamisesta vastaavan valmistajan tai toimittajan nimi. IV LUKU KOMITEA 12 artikla Perustaminen ja menettelyt 1. Komissiota avustaa vaatimustenmukaisuuden arviointi ja markkinoiden valvontakomitea (TCAM), joka on neuvoa-antava ja joka koostuu jäsenvaltioiden edustajista ja jonka puheenjohtajana on komission edustaja. 2. Komiteaa on kuultava 4, 5 ja 7 artiklassa säädetyistä asioista. 3. Komiteaa voidaan kuulla tarvittaessa tämän direktiivin toimivuuteen liittyvien valvontatehtävien tehokkuudesta. 4. Komission edustaja tekee komitealle ehdotuksen tarvittavista toimenpiteistä. Komitea antaa, tarvittaessa äänestettyään, lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan. Komission on, niin suurelta osin kuin mahdollista, otettava huomioon komitean lausunto. Sen on ilmoitettava, millä tavoin lausunto on otettu huomioon, ja tehtävä päätös kuukauden kuluessa komitean lausunnon saatuaan. 5. Komissio kuulee määräajoin televerkkojen tarjoajien, kuluttajien ja valmistajien edustajia. Se ilmoittaa säännöllisesti komitealle näiden kuulemisten tuloksesta. V LUKU LOPPU- JA SIIRTYMÄSÄÄNNÖKSET 13 artikla Uudelleen tarkastelu ja kertomukset Komissio tutkii tämän direktiivin toimivuuden ja antaa siitä Euroopan parlamentille ja neuvostolle kertomuksen ensimmäisen kerran viimeistään [31 päivänä joulukuuta 1999] ja sen jälkeen joka kolmas vuosi. Direktiivin toimivuutta tarkasteltaessa muun muassa arvioidaan, onko direktiivin soveltamisala pidettävä entisellään vai onko sitä supistettava tekniikan kehityksen perusteella. Kertomuksessa käsitellään asiaa koskevien standardien laatimisessa tapahtunutta kehitystä sekä täytäntöönpanon yhteydessä mahdollisesti esiintyneitä ongelmia. Kertomuksessa selostetaan myös komitean toiminta pääpiirteittäin ja arvioidaan tapahtunut kehitys liitettävien telelaitteiden avointen ja kilpailukykyisten markkinoiden toteuttamisessa yhteisön tasolla. Erityisesti kertomuksessa tutkitaan, ovatko kaikkia direktiivin soveltamisalaan kuuluvia päätelaiteluokkia koskevat olennaiset vaatimukset yhä tarpeen. 14 artikla Siirtymäsäännökset 1. Yhdenmukaistettuja standardeja tai niiden osia, jotka on määritelty direktiivillä 91/263/ETY ja/tai direktiivillä 93/97/ETY vahvistetuissa yhteisissä teknisissä määräyksissä, voidaan käyttää perustana olettamukselle, että 3 artiklan 2 kohdassa ja 4 artiklan 1 kohdassa tarkoitettuja olennaisia erityisvaatimuksia on noudatettu, kunnes komissio julkaisee Euroopan yhteisöjen virallisessa lehdessä tiedon, ettei niitä enää sovelleta. 2. Direktiivin 91/263/ETY tai direktiivin 93/97/ETY mukaisesti jäsenvaltioiden toteuttamat toimenpiteet pidetään voimassa. 15 artikla Saattaminen osaksi kansallista lainsäädäntöä 1. Jäsenvaltioiden on toteutettava tämän direktiivin noudattamisen edellyttämät toimenpiteet viimeistään [1 päivänä heinäkuuta 1999]. Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on ilmoitettava komissiolle tämän direktiivin soveltamisalaan kuuluvat kansallisen lainsäädännön pääsäännökset. 16 artikla Kumoaminen Kumotaan direktiivi 91/263/ETY ja direktiivi 93/97/ ETY ja direktiivin 93/68/ETY 11 artikla. 17 artikla Voimaantulo Tämä direktiivi tulee voimaan kahdentenakymmenentenä päivänä sen jälkeen kun se on julkaistu Euroopan yhteisöjen virallisessa lehdessä. 18 artikla Osoittaminen Tämä direktiivi on osoitettu kaikille jäsenvaltioille. (1) EYVL N:o L 128, 23.5.1991, s. 1. (2) EYVL N:o L 220, 30.8.1993, s. 1. (3) EYVL N:o L 290, 24.11.1993, s. 1. (4) Direktiiviä ei ole vielä julkaistu. (5) EYVL N:o L 139, 23.5.1989, s. 19. (6) EYVL N:o L 77, 26.3.1973, s. 29. (7) EYVL N:o L 210, 7.8.1985, s. 29. (8) EYVL N:o L 220, 30.8.1993, s. 23. (9) EYVL N:o L 109, 26.4.1983, s. 8. LIITE I Edellä 9 artiklan 2 kohdassa tarkoitettu vaatimustenmukaisuuden arviointimenettely (1) Moduuli A (sisäinen tuotevalvonta) 1. Tässä moduulissa kuvataan menettely, jolla 2 kohdassa säädetyt velvoitteet toteuttava valmistaja tai tämän yhteisöön sijoittautunut valtuutettu edustaja varmistaa ja vakuuttaa kyseessä olevien tuotteiden täyttävän tämän niihin sovellettavan direktiivin vaatimukset. Valmistajan tai tämän yhteisöön sijoittautuneen valtuutetun edustajan on kiinnitettävä CE-merkki kuhunkin tuotteeseen ja laadittava kirjallinen vaatimustenmukaisuusvakuutus. 2. Valmistajan on laadittava 3 kohdassa kuvatut tekniset asiakirjat, ja valmistajan tai tämän yhteisöön sijoittautuneen valtuutetun edustajan on säilytettävä niitä vähintään kymmenen vuoden ajan viimeisen tuotteen valmistamisesta asian kannalta merkityksellisen kansallisen viranomaisen tarkastusta varten. 3. Kun ei valmistaja eikä tämän valtuuttama edustaja ole sijoittautunut yhteisöön, teknisten asiakirjojen säilyttämisestä vastaa se, joka saattaa tuotteen yhteisön markkinoille. 4. Teknisten asiakirjojen perusteella on voitava arvioida, onko tuote direktiivissä säädettyjen olennaisten vaatimusten mukainen. Asiakirjoissa on käsiteltävä tuotteen suunnittelu, valmistus ja toiminta sekä erityisesti - yleiskuvaus tuotteesta; - toimintakuvaus ja valmistuspiirustukset sekä kaavio komponenteista, osakokoonpanoista, piireistä jne.; - piirustusten ja kaavioiden sekä tuotteen toiminnan ymmärtämiseksi tarvittavat kuvaukset ja selitykset; - luettelo kokonaan tai osittain noudatetuista, 5 artiklassa tarkoitetuista standardeista ja kuvaus niistä ratkaisuista, joiden avulla direktiivissä säädetyt olennaiset vaatimukset on täytetty, kun 5 artiklassa tarkoitettuja standardeja ei ole noudatettu tai niitä ei ole; - tulokset suoritetuista suunnitteluarvioinneista, tarkastuksista jne.; - testausselosteet. 5. Valmistajan tai tämän valtuutetun edustajan on säilytettävä vaatimustenmukaisuusvakuutus teknisten asiakirjojen yhteydessä. 6. Valmistajan on toteutettava kaikki tarvittavat toimenpiteet, jotta tuotantovaiheessa varmistetaan, että valmistetut tuotteet ovat 2 kohdassa tarkoitettujen teknisten asiakirjojen ja niihin sovellettavien direktiivien vaatimusten mukaisia. (1) Liitteet I ja II ovat otteita teknistä yhdenmukaistamista koskevien direktiivien vaatimustenmukaisuuden arviointimenettelyjen eri vaiheissa käytettäviksi tarkoitetuista moduuleista ja CE-merkinnän kiinnittämistä koskevista säännöistä ja käytöstä 22 päivänä heinäkuuta 1993 tehdystä neuvoston päätöksestä 93/465/ETY (EYVL N:o L 220, 30.8.1993, s. 23), ja niitä käsitellään oppaassa Guide to the implementation of Community harmonization directives based on the new approach and the global approach - First Version (Euroopan yhteisöjen virallisten julkaisujen toimisto, Luxemburg, 1994, ISBN 92-826-8584-5). Neuvoston on otettava huomioon näihin asiakirjoihin tehtävät muutokset, jotka voivat muuttaa liitteiden I ja II sanamuotoa. LIITE II Edellä 9 artiklan 3 kohdassa tarkoitettu vaatimustenmukaisuuden arviointimenettely Moduuli Aa (sisäinen tuotevalvonta ja erityiset tuotetestit) Tämä liite koostuu liitteestä I ja seuraavasta täydentävästä vaatimuksesta: Valmistajan on itse tehtävä tai teetettävä kaikki olennaiset radiotestaussarjat kullekin tuotteelle. Olennaisten testisarjojen määrittely on valmistajan valitseman ilmoitetun tarkastuslaitoksen vastuulla. Ilmoitetun tarkastuslaitoksen vastuulla valmistajan on tuotantovaiheen aikana kiinnitettävä kyseisen tarkastuslaitoksen tunnusnumero. LIITE III Vähimmäisvaatimukset, jotka jäsenvaltioiden on otettava huomioon nimetessään ilmoitettuja tarkastuslaitoksia 10 artiklan 1 kohdan mukaisesti 1. Ilmoitettu tarkastuslaitos, sen johtaja ja niitä tehtäviä hoitava henkilöstö, joita varten ilmoitettu laitos on nimetty, eivät saa olla pääte- tai radiolaitteiden suunnittelijoita,valmistajia, toimittajia tai asentajia eivätkä telelaitoksia tai palveluntarjoajia taikka näiden valtuutettuja edustajia. Heidän on oltava riippumattomia, eivätkä he saa olla suoranaisesti eivätkä edustajina mukana pääte- tai radiolaitteiden suunnittelussa, valmistuksessa, markkinoille saattamisessa tai kunnossapidossa. Tämä ei sulje pois mahdollisuutta vaihtaa tietoja valmistajan ja ilmoitetun tarkastuslaitoksen välillä. 2. Ilmoitetun tarkastuslaitoksen ja sen henkilöstön on mahdollisimman suurta ammatillista luotettavuutta ja teknistä pätevyyttä osoittaen hoidettava kaikki ne tehtävät, joita varten ilmoitettu laitos on nimetty, ja heidän on oltava riippumattomia kaikesta, erityisesti taloudellisesta painostuksesta ja houkuttelusta, joka saattaisi vaikuttaa heidän arviointiinsa taikka tarkastuksen tuloksiin, erityisesti sellaisten henkilöiden tai henkilöryhmien taholta, joille on etua tarkastuksen tuloksista. 3. Ilmoitetun tarkastuslaitoksen käytettävissä on oltava tarvittava henkilöstö ja tarvittavat tilat ja laitteet, jotta se voi asianmukaisesti hoitaa hallinnolliset ja tekniset tehtävät, jotka liittyvät tehtäviin, joita varten se on nimetty. 4. Tarkastuksista vastaavalla henkilöstöllä on oltava: - hyvä tekninen ja ammatillinen koulutus; - riittävät tiedot tehtäviä testejä ja tarkastuksia koskevista vaatimuksista ja riittävä kokemus tällaisista testeistä tai tarkastuksista; - kyky laatia vaadittavat todistukset, pöytäkirjat ja selosteet, joilla todennetaan tarkastusten tulokset. 5. Tarkastushenkilöstön puolueettomuus on taattava. Henkilöstön palkkaus ei saa olla riippuvainen tehtyjen testien tai tarkastusten määrästä eikä niiden tuloksista. 6. Ilmoitetulla tarkastuslaitoksella on oltava vastuuvakuutus, jollei tällainen vastuu kuulu jäsenvaltiolle kansallisen lainsäädännön mukaisesti tai jollei jäsenvaltio itse ole välittömästi vastuussa sen toiminnasta. 7. Ilmoitetun tarkastuslaitoksen henkilöstöllä on oltava ammatillinen salassapitovelvollisuus kaikkien niiden tietojen osalta, jotka se saa hoitaessaan tehtäviään tämän direktiivin mukaisesti tai tämän direktiivin täytäntöönpanemiseksi annettujen kansallisten säännösten nojalla (poikkeuksena tiedot sen jäsenvaltion toimivaltaisille hallintoviranomaisille, jossa laitos toimii). LIITE IV Direktiivin 11 artiklan 1 kohdassa tarkoitettujen laitteiden merkinnät 1. CE-vaatimustenmukaisuusmerkintä muodostuu kirjaimista "CE" seuraavalla tavalla kirjoitettuna. >VIITTAUS KAAVIOON> Jos CE-merkkiä pienennetään tai suurennetaan, on noudatettava edellä esitetyn kirjoitustavan mittasuhteita. 2. CE-merkin on oltava vähintään 5 millimetriä korkea. 3. CE-merkki on kiinnitettävä tuotteeseen tai sen merkintäkilpeen. Jos tämä ei tuotteen luonteen vuoksi kuitenkaan ole mahdollista tai perusteltua, se on kiinnitettävä pakkaukseen, jos sellainen on, ja mukana oleviin asiakirjoihin. 4. CE-merkki on kiinnitettävä näkyvästi, helposti luettavasti ja pysyvästi.